A hulladéklerakással, valamint a hulladéklerakóval kapcsolatos egyes szabályokról és feltételekről szóló 20/2006. (IV. 5.) KvVM rendeletet hatálya alá tartozó jelentések jelenleg papír alapon érkeznek a hatóságokhoz. A tervezett változtatásokkal a papír alapú jelentéseket teljes egészében felváltja az elektronikus adatszolgáltatás. A kialakítandó elektronikus adatszolgáltatás integrálódna a már létező és az ügyfelek által is ismert és használt Országos Környezetvédelmi Információs Rendszerbe (a továbbiakban: OKIR). A jelentések elektronikus adatszolgáltatássá történő átalakításával az ügyféli oldalon az adminisztráció egyszerűsödik, a hatóság oldaláról pedig az adminisztrációs teher csökken. Az ügyfelek jellemzően a települési önkormányzatok és a hulladékgazdálkodási közszolgáltatók. A rendelet módosításának további oka, hogy tanácsi irányelvben szereplő fogalmak kerüljenek átültetésre.